 MCHAMBUZI na mchezaji wa zamani wa Tottenham na Liverpool, Jamie Redknapp, anaamini Ole Gunnar Solskjaer muda wake kuendelea kukinoa kikosi cha Manchester United  unahesabika.  Kauli hiyo inakuja baada ya Manchester United kukosa matumaini ya kufuzu michuano ya Ligi ya Mabingwa msimu ujao, baada ya juzi kulazimishwa sare ya kufungana bao 1-1 dhidi ya Huddersfield.  Matokeo hayo yanaifanya  Manchester United  kushinda michezo miwili  katika michezo 10 iliyopita  tangu  Solskjaer kuajiriwa moja kwa moja na klabu hiyo.  Redknapp anaamini  Solskjaer  kama  atashindwa kufuzu  michuano ya Europa Ligi pamoja na kusajili wachezaji wapya, anaweza kufukuzwa ndani ya klabu hiyo.   “Sipendi  Solskjaer ashindwe  kibarua chake lakini  inaonekana kazi imekuwa kubwa kwake,” alisema Redknapp  wakati akihojiwa  na gazeti la  Daily Mail.  “Hakuna anayefahamu kama Manchester United  bado ipo kwenye mpango wake wa kumhitaji kocha Mauricio Pochettino  wa Tottenham, lakini  Mtendaji Mkuu,  Ed Woodward, bado anaonekana kuwa na  matumaini na kocha huyo.  “Solskjaer  anaonekana kuwa  na jina kubwa katika  mchezo wa soka. Lakini ni miaka sita tangu Manchester United ishinde taji la Ligi Kuu England.  “Licha ya kazi kubwa aliyonayo mikononi mwake, atakuwa na presha  wakati Manchester United ikitakiwa kushinda kila mchezo mbele yake  baada ya timu hiyo kuwa nafasi ya sita kama ilivyokuwa Oktoba mwaka jana,” alisema. Katika mchezo wa mwisho, Manchester United  itacheza  dhidi ya Cardiff City  kwenye Uwanja wa Old Trafford Mei 12, mwaka huu. Katika mchezo huo,  Solskjaer  atawatumia  wachezaji chipukizi  wakati akijiandaa na  nyota wa timu hiyo baada ya kushindwa kumshawishi.